მესინის გონზაგას ციხესიმაგრე

მესინის გონზაგას ციხე, ასევე ცნობილი როგორც კასტელ გონზაგა — ციხესიმაგრე მესინაში, სიცილიაში. აშენდა მე-16 საუკუნის შუა ხანებში და სამხედროების მიერ 1973 წლამდე გამოიყენებოდა. დღეს ციხე კარგ მდგომარეობაშია. ისტორია 1540-იან წლებში, მზარდი ოსმალეთის იმპერიის შიშით, მესინის თავდაცვითი ნაგებობების მოდერნიზაცია მიმდინარეობდა. ფორტე გონზაგა ქალაქის კედლებს გარეთ, მონტეპიზელის ბორცვზე აშენდა. მას შეეძლო დაეცვა ქალაქისკენ მიმავალი მთიანი სახმელეთო გზები და ასევე გადაჰყურებდა მესინის სრუტეს. ციხესიმაგრე ბერგამოელმა სამხედრო ინჟინერმა, ანტონიო ფერამოლინომ დააპროექტა. მას დახმარებას უწევდა მესინელი ფრანჩესკო მაუროლიკო. ციხესიმაგრეს სახელი სიცილიის ვიცე-მეფის, დონ ფერანტე გონზაგას პატივსაცემად ეწოდა და მისი მშენებლობა 1545 წელს დასრულდა. 1571 წელს ლეპანტოს ბრძოლაში კათოლიკეების გამარჯვების შემდეგ ოსმალეთის საფრთხე შემცირდა და ციხესიმაგრის მნიშვნელობამაც კლება დაიწყო. იგი გამოიყენებოდა 1674–1678 წლების აჯანყების დროს ესპანური მმართველობის წინააღმდეგ. საბოლოოდ, ესპანეთმა სიცილია 1713 წელს დაკარგა, თუმცა ხუთი წლის შემდეგ, ოთხთა ალიანსის ომის დროს, კუნძულზე შეიჭრა. ამ შემოჭრისას ციხესიმაგრეს დიდი წინააღმდეგობა არ გაუწევია და იგი ესპანელმა გენერალმა ლუკა სპინოლამ აიღო. 1848 წლის სიცილიის რევოლუციის დროს ციხესიმაგრე ამბოხებულებმა ჩაიგდეს ხელში და მას მესინის ციტადელის დასაბომბად იყენებდნენ, რომელიც კვლავ ბურბონების ხელში რჩებოდა. ციხესიმაგრე მეორე მსოფლიო ომშიც გამოიყენებოდა: თავდაპირველად მას გერმანული და იტალიური ძალები იყენებდნენ მოკავშირეთა შემოჭრამდე, ხოლო შემდგომში ამერიკელი მოწინავე დამკვირვებლები იყენებდნენ საარტილერიო ცეცხლის კორექტირებისთვის იტალიაში შეჭრის დროს. იგი სამხედრო ობიექტად რჩებოდა 1973 წლამდე, სანამ იტალიის არმიამ იგი მესინის მუნიციპალიტეტს არ გადასცა. არსებობს გეგმები ციხესიმაგრის რესტავრაციისა და მისი მუზეუმად და საკონფერენციო ცენტრად გადაქცევის შესახებ. დაგეგმარება ციხესიმაგრეს აქვს ვარსკვლავისებური ფორმა რამდენიმე ბასტიონით. მთელ სტრუქტურას გარს აკრავს თხრილი. ციხესიმაგრის ტერასაზე მდებარეობს მცირე სამლოცველო. სქოლიო